Jimlew l-istadju bl-oranġjo, kulur li jiżboq kull kulur iehor bil-faċilita ta' larinġa li meta tħallatha mal-vodka ġġiblek it-tazza lewnha. Biss bħall-vodka jagħtuk dik id-dehxa, jekk qiegħed tilgħab kontra u bħal-laringa jtaffulek l-ispirtu tal-vodka jekk qiegħed issegwi bħala spettatur newtrali, u d-dehxa tal-vodka tibqa' hemmhekk biex tnessiek il-mundanità tal-ġurnata. Kowċ mingħajr wisq esperjenza imma l-preżenza tiegħu titlob rispett għax wiehed mill-kbar kemm fl-Olanda, Milan u l-bqija tal-Ewropa. Għall-plejers Olandizi din tiswa ħafna. Is-soċjetà Olandiża tistmerr l-awtorità. Ir-rispett ma tiksbux bil-pożizzjoni. Ir-rispett tiksbu b'għemilek u bir-riżultati. F'dan il-kampjonat għamel kollox għoxrin sena' ilu fl-1988, meta kien parti minn tim u skorja l-isbaħ gowl individwalista. Ħa u ta mit-tnejn, tema' u kiel fl-istess ħin. U flok is-soltu ġlied u battibekki, tidher li qiegħda tirrenja ċertu għaqda u spirtu ta' ħbiberija. U meta tkun magħluq flimkien għal ġimgħat sħaħ, il-bżonn ta' dan kollu huwa imperattiv. Għax jekk qiegħed taħdem ma' min ma tantx tniżżel agħar milli għandek xi tgħid ma' tad-dar. Trid tqatta' ħin mall-kollegi aktar milli ma' tal-familja. Ikkunsidra li qegħdin nitkellmu fuq logħba ta'tim sħiħ u skwadra, u l-importanza timmultiplika. Il-polza tellgħathom fi grupp li tlaqqam tal-mewt. Taffew il-laqam fl-ewwel logħba mat-Taljani u rredikolawha fit-tieni logħba kontra Franza meta umiljaw lill-Blues, qatgħu biljett għall-kwarti tal-finali u għaqqdu seba' gowls f'żewġ logħbiet kontra ir-rebbieha u l-finalisti tat-Tazza tad-Dinja ta' sentejn ilu fi spazju ta'erbat'ijiem. Seba'gowls li kienu bizzejjed biex ovvjament jtellgħuhom fis-seba'sema. U jumejn wara, urew is-saħħa fonda fl-iskwadra meta b'disa' tibdiliet għamlu li m'ghamlux Franza u l-Italja billi għelbu lir-Rumanija b'ċertu facilità. U l-integrità ta' Van Basten ma tmissetx. Wettaq it-tibdiliet fit-tim tiegħu, tibdiliet li kellu kull dritt li jwettaq biex it-tim tiegħu jibbenifika aktar il-quddiem, dritt li nkiseb biż-żewg rebħiet fil-ġimgħa ta' qabel u f'isem l-isportività għamel minn kollox biex jeghleb lit-tim ta'quddiemu anke jekk jaf li seta' elimina wieħed minn żewġ favoriti ohra. U l-momentum tat-tim ħallieh għaddej. Sa issa Van Basten u l-klan sħiħ tiegħu paxxa l-għajn, waqt li għadda mill-eżami tal-kuxjenza. Il-larinġa qisha tal-istampi u minn ġewwa mhux mittiefsa
L'Oranje